CELEX: 
Language: mt
Date: 2018-12-13 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat tal-Kummissjoni (UE) 2017/565 rigward ċerti kundizzjonijiet tar-reġistrazzjoni biex jippromwovu l-użu tas-swieq tat-tkabbir tal-SMEs għall-finijiet tad-Direttiva 2014/65/UE tal-Parlament Ewropew u tal-Kunsill

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               It-twessigħ tal-aċċess għal sorsi ta’ finanzjament ibbażati fuq is-suq għal kumpaniji tal-UE f’kull stadju tal-iżvilupp tagħhom huwa fil-qalba tal-Unjoni tas-Swieq Kapitali (Capital Markets Union, CMU). Sa mit-tnedija tal-Pjan ta’ Azzjoni dwar l-Unjoni tas-Swieq Kapitali, l-UE għamlet progress konsiderevoli biex iżżid is-sorsi ta’ finanzjament hekk kif id-ditti progressivament jespandu, u sabiex il-finanzjament abbażi tas-suq ikun disponibbli b’mod aktar wiesa’ madwar l-UE. Diġà hemm fis-seħħ regoli ġodda sabiex tingħata spinta lill-investiment tal-fondi ta’ kapital ta’ riskju tal-UE (EuVECA) fi start-ups u kumpaniji ta’ daqs medju. Flimkien mal-Fond Ewropew tal-Investiment, il-Kummissjoni nediet ukoll programm pan-Ewropew ta’ Fondi tal-Fondi tal-Kapital tar-Riskju (VentureEU) biex tingħata spinta lill-investiment fi kumpaniji innovattivi li jkunu start-ups jew ikunu qegħdin jespandu, madwar l-Ewropa. Diġà ġew adottati regoli ġodda dwar il-prospetti biex jappoġġaw lil kumpaniji li jkunu qegħdin jiġbru l-flus fis-swieq pubbliċi għall-ekwità u d-dejn. Fil-każ ta' kumpaniji żgħar u ta’ kumpaniji b'kapitalizzazzjoni medja li jkunu jixtiequ jiġbru l-flus madwar l-UE, qiegħed jitfassal prospett tat-tkabbir tal-UE ġdid. Barra minn hekk, biex jiżdied l-aċċess għall-finanzi għall-istart-ups u għall-imprendituri, il-Kummissjoni pproponiet tikketta Ewropea għal pjattaformi ta’ finanzjament kollettiv ibbażat fuq l-investiment u bbażat fuq is-self (“Fornituri ta’ Servizzi ta’ Finanzjament Kollettiv Ewropej għan-Negozji”).
            
            
               Madankollu, jenħtieġ li jsir aktar biex jiġi żviluppat qafas regolatorju aktar konduċenti li jappoġġa l-aċċess għall-finanzjament pubbliku mill-Impriżi Żgħar u ta’ daqs Medju (SMEs). Dan jenħtieġ li jinkiseb b’mod partikolari bil-promozzjoni tat-tikketta tas-Swieq tat-Tkabbir tal-SMEs maħluqa mid-Direttiva dwar is-Swieq fl-Istrumenti Finanzjarji II (MiFID II)
                  1
                u billi jintlaħaq il-bilanċ it-tajjeb bejn il-protezzjoni tal-investituri u l-integrità tas-suq, minn naħa waħda, u l-evitar ta’ piżijiet amministrattivi bla bżonn min-naħa l-oħra.
            
            
               Fir-Rieżami ta’ Nofs it-Terminu tal-Pjan ta’ Azzjoni tal-Unjoni tas-Swieq Kapitali
                  2
                ppubblikat f’Ġunju 2017, il-Kummissjoni saħħet l-attenzjoni fuq l-aċċess tal-SMEs għas-swieq pubbliċi. F’dan il-kuntest, il-Kummissjoni impenjat ruħha li tippubblika “valutazzjoni tal-impatt li se tesplora jekk emendi mmirati f’leġiżlazzjoni tal-UE rilevanti jistgħux iwasslu għal ambjent regolatorju aktar proporzjonat sabiex ikun appoġġat l-elenkar tal-SMEs fi swieq pubbliċi”. 
            
            
               SMEs elenkati ġodda huma mutur ewlieni tal-investiment ġdid u tal-ħolqien tal-impjiegi. Kumpaniji elenkati riċentement ta’ spiss jaqbżu kumpaniji li huma proprjetà privata fir-rigward ta’ tkabbir annwali u żieda fil-forza tax-xogħol. Kumpaniji elenkati huma anqas dipendenti fuq il-finanzjament mill-banek u jibbenefikaw minn investituri aktar diversifikati, aċċess aktar faċli għall-kapital ta’ ekwità addizzjonali u finanzjament b’dejn (permezz ta’ offerti sekondarji), u profil pubbliku u rikonoxximent tal-marka kummerċjali ogħla.
            
            
               Madankollu, minkejja l-benefiċċji tal-kwotazzjonijiet fil-Borża, is-swieq pubbliċi tal-UE għall-SMEs qed jitħabtu sabiex jattiraw emittenti ġodda. Hemm ħafna fatturi li jixprunaw id-deċiżjoni tal-SMEs sabiex isiru pubbliċi u d-deċiżjoni tal-investituri sabiex jinvestu fi strumenti finanzjarji tal-SMEs. Il-valutazzjoni tal-impatt
                  3
                turi li swieq pubbliċi għall-SMEs jaffaċċjaw żewġ gruppi ta’ sfidi: (i) fuq in-naħa tal-provvista, l-emittenti jaffaċċjaw spejjeż ta’ konformità għoljin sabiex jelenkaw fi swieq pubbliċi; (ii) fuq in-naħa tad-domanda, likwidità insuffiċjenti tista’ titfa’ piż fuq l-emittenti (minħabba spejjeż ogħla tal-kapital), fuq l-investituri (li jistgħu joqogħdu lura milli jinvestu fl-SME mill-bidu minħabba livelli ta’ likwidità baxxi u riskji ta’ volatilità assoċjati) u fuq intermedjarji tas-suq (li l-mudelli ta’ negozju tagħhom huma dipendenti fuq fluss tal-ordni tal-klijenti fi swieq likwidi). 
            
            
               Il-Kummissjoni ddeċidiet li tippreżenta proposta leġiżlattiva flimkien ma’ Regolament Delegat tal-Kummissjoni li se jġibu aġġustamenti tekniċi tar-regoli tal-UE sabiex: (i) jitnaqqas il-piż amministrattiv u l-ispejjeż ta’ konformità regolatorja li jaffaċċjaw l-SMEs meta l-istrumenti finanzjarji tagħhom huma ammessi għan-negozjar f’suq tat-tkabbir tal-SMEs, filwaqt li jkun żgurat livell għoli ta’ protezzjoni tal-investitur u integrità tas-suq; u (ii) tiżdied il-likwidità tal-istrumenti ta’ ekwità elenkati fis-swieq tat-tkabbir tal-SMEs. Il-proposta tal-Kummissjoni għal Regolament
                  4
                se ġġib bidliet immirati għar-Regolament dwar l-Abbuż tas-Suq
                  5
                u r-Regolament dwar il-Prospett
                  6
               . Ir-Regolament Delegat tal-Kummissjoni se jemenda l-qafas tas-suq tat-tkabbir tal-SMEs, kategorija ġdida ta’ pjattaformi multilaterali tan-negozjar (MTFs), maħluqa mill-MiFID II. 
            
            
               Il-MiFID II tgħid li l-objettiv tas-swieq tat-tkabbir tal-SMEs jenħtieġ li jkun li “jiffaċilita l-aċċess għall-kapital għal intrapriżi żgħar u medji” u li “Għandha tingħata attenzjoni partikolari għall-mod li bih regolamentazzjoni futura għandha tħeġġeġ u tippromwovi aktar l-użu ta’ dak is-suq sabiex tagħmlu aktar attraenti għall-investituri, u tipprovdi tnaqqis tal-piżijiet amministrattivi u aktar inċentivi għall-SMEs biex ikollhom aċċess għal swieq tal-kapital permezz ta’ swieq tal-SMEs li qed jespandu”
                  7
               .
            
            
               Madankollu, il-valutazzjoni tal-impatt li saret qabel dan ir-Regolament Delegat tal-Kummissjoni turi li l-użu ta’ swieq tat-tkabbir tal-SMEs huwa limitat minn żewġ ostakli regolatorji: 
            
            
               (i)Suq tat-tkabbir tal-SMEs bħalissa huwa definit bħala Faċilità Multilaterali tan-Negozjar, fejn mill-inqas 50 % tal-emittenti huma SMEs. Skont id-Direttiva 2014/65/UE, emittenti tal-ekwità għall-SMEs huma definiti bħala kumpanija li għandha medja ta’ kapitalizzazzjoni tas-suq ta’ inqas minn EUR 200 miljun fuq il-bażi ta’ kwoti ta’ tmiem is-sena għat-tliet snin kalendarji preċedenti. Id-definizzjoni attwali ta’ SME emittent ta’ titoli mhux ta’ekwità skont ir-Regolament Delegat tal-Kummissjoni (UE) 2017/565 tirreferi għar-Rakkomandazzjoni tal-Kummissjoni tal-2003 dwar id-definizzjoni ta’ intrapriżi mikro, żgħar u ta’ daqs medju
                  8
               . Din id-definizzjoni ta’ SMEs emittenti ta’ titoli mhux ta’ ekwità mhix adattata għal kumpaniji żgħar li joħorġu bonds fuq l-MTFs. Għalkemm dawn il-kumpaniji jistgħu jiġu kkunsidrati bħala SMEs meta mqabbla ma’ kumpaniji akbar fil-ħruġ tad-debitu fis-swieq pubbliċi, ħafna drabi dawn ma jissodisfawx il-kriterji stabbiliti fir-Rakkomandazzjoni tal-2003. Jekk id-definizzjoni ta’ SME emittent ta’ titoli mhux ta’ ekwità ma tkunx kalibrata sew, se jkun aktar kumplikat biex l-MTFs jirreġistraw bħala swieq tat-tkabbir tal-SMEs. Bħala konsegwenza, il-kumpaniji mhux se jkunu jistgħu jibbenefikaw minn mitigazzjonijiet potenzjali mogħtija lill-emittenti fis-swieq tat-tkabbir tal-SME’s; 
            
            
               (ii)Minn naħa waħda, l-emittenti mhux tal-ekwità tas-suq tat-tkabbir tal-SMEs huma meħtieġa jippubblikaw rapporti finanzjarji kull sitt xhur. Min-naħa l-oħra, skont id-Direttiva dwar it-Trasparenza
                  9
               , l-emittenti fis-swieq regolati li joħorġu bonds b’denominazzjoni għal kull unità ogħla minn EUR 100,000 (li jitqiegħdu ma’ investituri professjonali) mhumiex suġġetti għall-istess rekwiżit ta’ pubblikazzjoni. Dan ir-rekwiżit jista’ jkun ta’ piż għall-emittenti mhux ta’ ekwità. B’konsegwenza ta’ dan, l-MTFs speċjalizzati f’bonds, jew li jippermettu ħruġ kemm ta’ ekwità kif ukoll ta’ bonds fuq il-pjattaformi tagħhom, jistgħu ma jkunux iridu jirreġistraw bħala swieq ta’ tkabbir tal-SMEs. 
            
            
               (iii)Il-volum relattivament baxx ta’ ishma tal-SMEs innegozjati fl-MTFs spiss huwa attribwit għad-daqs żgħir u limitat tal-flotazzjoni libera tal-emittenti żgħar. Madankollu, s-swieq tat-tkabbir tal-SMEs ma’ humiex meħtieġa jimponu kundizzjoni ta’ flotazzjoni libera (fuq l-emittenti li jkunu qed ifittxu ammissjoni għall-kummerċ). Dan huwa ammont minimu ta’ kapital min-naħa tal-pubbliku u li jista’ jiġi nnegozjat liberament. Fin-nuqqas ta’ flotazzjoni libera, il-likwidità tista’ ma tiġix stimulata biżżejjed fis-suq sekondarju. 
            
            
               Ir-Regolament Delegat tal-Kummissjoni huwa bbażat fuq l-għoti ta’ setgħat stipulati fl-Artikolu 4(2) u l-Artikolu 33(8) tal-MiFID II li jagħtu setgħa lill-Kummissjoni biex: (i) taġġusta d-definizzjonijiet stabbiliti fl-Artikolu 4(1) għall-iżviluppi tas-suq u (ii) tispeċifika r-rekwiżiti stabbiliti fil-paragrafu 3 tal-Artikolu 33, b’mod partikolari fir-rigward tal-kundizzjonijiet li huma stipulati għall-ammissjoni inizjali u kontinwa tal-kummerċ tal-istrumenti finanzjarji ta’ emittenti fis-swieq tat-tkabbir tal-SMEs. Ir-Regolament Delegat tal-Kummissjoni għandu l-għan li jemenda ir-Regolament Delegat tal-Kummissjoni (UE) 2017/565 .
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Fl-14 ta’ Novembru 2017, is-servizzi tal-Kummissjoni organizzaw workshop tekniku b’madwar 25 rappreżentant tal-borża tat-titoli, minn 27 Stat Membru. L-għan tal-workshop kien li jiġu diskussi dispożizzjonijiet tekniċi u eżenzjonijiet potenzjali fil-qafas regolatorju fuq l-aċċess tal-SMEs għal swieq pubbliċi. Fit-28 ta’ Novembru 2017, is-servizzi tal-Kummissjoni organizzaw ukoll workshop tekniku li ġabar madwar 30 rappreżentant ta’ emittenti, sensara u intermedjarji finanzjarji oħrajn. 
            
            
               Bejn it-18 ta’ Diċembru 2017 u Frar 2018, is-servizzi tal-Kummissjoni nedew konsultazzjoni pubblika dwar “Il-bini ta’ ambjent regolatorju xieraq sabiex ikun appoġġat l-elenkar tal-SMEs”. Il-konsultazzjoni pubblika ffokat fuq tliet oqsma ewlenin: (1.) kif ikun ikkumplimentat il-kunċett tas-swieq tat-tkabbir tal-SMEs maħluq mill-MiFID II; (2.) kif jitnaqqas il-piż fuq kumpaniji elenkati fi swieq tat-tkabbir tal-SMEs; u (3.) kif jitrawmu l-ekosistemi li jiċċirkondaw il-borża lokali, b’mod partikolari bil-għan li tittejjeb il-likwidità ta’ ishma elenkati f’dawn il-pjattaformi ta’ negozjar. Il-Kummissjoni rċeviet 71 risposta, mibgħutin minn partijiet ikkonċernati minn 18-il Stat Membru
                  10
               . Din il-konsultazzjoni pubblika qajmet kwistjonijiet speċifiċi dwar id-definizzjoni ta’ emittent mhux ta’ ekwità għall-iskop tas-suq tat-tkabbir tal-SMEs, l-obbligu ta’ rapporti ta’ kull sitt xhur għall-emittenti tas-suq tat-tkabbir tal-SMEs u l-opportunità li jiġi impost rekwiżit ta’ flotazzjoni libera minima fil-leġiżlazzjoni tal-UE.
            
            
               Il-Kummissjoni kellha wkoll skambji mal-Istati Membri permezz tal-Grupp ta’ Esperti tal-Kumitat Ewropew tat-Titoli (Expert Group of the European Securities Committee, EGESC) tal-10 ta’ Novembru 2017 u tas-16 ta’ April 2018 u permezz ta’ laqgħa tal-Kumitat tas-Servizzi Finanzjarji fil-3 ta’ Mejju 2018. Barra minn hekk, mit-3 sal-15 ta’ Mejju 2018, il-Kummissjoni kkonsultat lill-membri tal-EGESC dwar l-abbozz ta’ Regolament Delegat tal-Kummissjoni, f’konformità mal-prinċipji ta’ Regolamentazzjoni Aħjar. Seba’ Stati Membri (DK, FR, NL, PL, PT, SE, UK ) wieġbu. 
            
            
               B’konformità mal-prinċipji tar-Regolamentazzjoni Aħjar, l-abbozz tar-regolament delegat ġie ppubblikat ukoll fuq-is-sit web tal-Kummissjoni għal erba’ ġimgħat mill-24 ta’ Mejju sal-21 ta’ Ġunju 2018. Il-Kummissjoni rċeviet tnax-il kontribuzzjoni mingħand partijiet ikkonċernati pubbliċi u privati
                  11
               . Il-maġġoranza tal-partijiet ikkonċernati kienet favur il-modifiki stipulati fl-abbozz tar-Regolament Delegat. Fl-istess ħin, xi partijiet ikkonċernati esprimew tħassib fir-rigward tar-rekwiżit minimu tal-flotazzjoni libera peress li tali rekwiżit jista’ jiġi perċepit bħala ostakolu addizzjonali għal offerti inizjali lill-pubbliku minn emittenti żgħar. Minkejja dan, jekk ma jkunx hemm flotazzjoni libera mad-dħul, wieħed jista’ jqajjem dubji dwar il-motivazzjoni biex b’hekk emittent jikkunsidra offerta inizjali lill-pubbliku f’Suq tat-Tkabbir tal-SMEs, minflok ma jibqa’ kumpanija privata. Ir-regolament delegat ipprovda lill-operatur tas-Suq tat-Tkabbir tal-SMEs il-flessibbiltà sabiex jadatta r-rekwiżit għall-kundizzjonijiet lokali u jiddetermina l-kriterju u l-livell limitu preċiżi tar-rekwiżit tal-flotazzjoni libera. Sabiex jindirizza ulterjorment it-tħassib espress matul il-konsultazzjoni pubblika, l-Artikolu 78(2)(a) issa jistipula li r-rekwiżit tal-flotazzjoni libera jista’ jiġi espress jew bħala valur assolut jew bħala perċentwal tal-kapital azzjonarju totali maħruġ. Id-dispożizzjoni tkompli tispeċifika li r-rekwiżit ta’ flotazzjoni libera huwa applikabbli biss għall-ewwel ammissjoni tal-ishma għan-negozjar (jiġifieri fil-każ ta’ offerta pubblika inizjali) u mhux għal ammissjonijiet sussegwenti (jiġifieri offerti sekondarji). 
            
         
         
            
               Abbażi tar-riżultat ta’ din il-konsultazzjoni, l-Artikolu 77(2) tal-abbozz tar-Regolament Delegat ġie modifikat ukoll. Dan l-Artikolu issa jistipula li emittent mhux tal-ekwità jista’ jikkwalifika bħala SME skont il-MIFID II jekk il-valur nominali tal-emissjonijiet tad-dejn matul is-sena kalendarja preċedenti, fuq il-pjattaformi tan-negozjar kollha madwar l-Unjoni, ma jkunx jaqbeż il-EUR 50 miljun. Ir-referenza għal “ħruġ ta' dejn matul is-sena kalendarja preċedenti” se tevita kull konfużjoni mal-kunċett ta’ ħruġ pendenti. Ir-referenza għal “valur nominali” se tevita kull kwistjoni ta’ interpretazzjoni fil-każ ta’ tibdil fil-valur tal-ħruġ ta' dejn ġdid matul il-perjodu ta’ tnax-il xahar 
            
            
               3.ELEMENTI ĠURIDIĊI TAL-ATT DELEGAT
            
            
               Ir-Regolament Delegat tal-Kummissjoni jinkludi tliet dispożizzjonijiet operazzjonali. L-ewwel nett, jissostitwixxi d-definizzjoni attwali ta’ emittent mhux ta’ ekwità stipulata fl-Artikolu 77(2) b’definizzjoni ġdida bbażata fuq il-kriterju ta’ daqs ta’ ħruġ. Il-limitu huwa stabbilit għal EUR 50 miljun fuq perjodu ta’ 12-il xahar. Dan ifisser li emittent mhux tal-ekwità jista’ jiġi kkunsidrat SME għall-iskop ta’ identifikazzjoni tas-Suq tat-Tkabbir tal-SMEs jekk il-valur nominali tal-ħruġ ta' dejn tiegħu matul is-sena kalendarja preċedenti ma jkunx jaqbeż il-EUR 50 miljun (eskluż is-self provdut minn istituzzjoni ta' kreditu). Din id-definizzjoni inqas restrittiva se tiffaċilita r-reġistrazzjoni ta’ swieq tat-tkabbir tal-SMEs speċjalizzati f’bonds u dawk li jippermettu l-ħruġ kemm ta’ bonds kif ukoll ta’ ekwità. Biex jiġi evitat kull riskju ta’ arbitraġġ regolatorju, din id-dispożizzjoni ssemmi wkoll li jeħtieġ li jitqies kull ħruġ ta’ titoli ta’ dejn li jista’ jsir fuq il-pjattaformi kollha tan-negozju madwar l-UE sabiex jiġi stabbilit jekk emittent jaqbiżx dan il-limitu minimu u jista’ jikkwalifika bħala SME. 
            
            
               It-tieni, ir-Regolament Delegat tal-Kummissjoni jimmodifika l-Artikolu 78(2) (g) billi jħalli l-flessibbiltà li l-operaturi tas-suq tat-tkabbir tal-SMEs jimponu l-obbligu ta’ rapport ta’ kull sitt xhur fuq l-emittenti mhux ta’ ekwità (filwaqt li dan l-obbligu jibqa’ ma jinbidilx għall-emittenti ta’ ekwità). Dan se jistabbilixxi kondizzjonijiet ekwivalenti ta' kompetizzjoni bejn l-emittenti mhux ta’ ekwità fis-suq tat-tkabbir tal-SMEs u dawk fis-suq regolat li huma eżentati mill-obbligu ta’ rapport ta’ kull sitt xhur skont id-Direttiva dwar it-Trasparenza 2004/109/KE. 
            
            
               It-tielet, ir-Regolament Delegat tal-Kummissjoni jintroduċi punt ġdid (j) fl-Artikolu 78(2), li b’hekk jirrikjedi li r-regoli ta’ kwotazzjoni tas-swieq tat-tkabbir tal-SMEs jimponu rekwiżit ta’ flotazzjoni libera lill-emittenti tal-ekwità meta l-ishma jiġu ammessi għan-negozjar għall-ewwel darba. L-operaturi tas-suq jew id-ditti tal-investiment li joperaw is-swieq tat-tkabbir tal-SMEs se jkollhom il-flessibbiltà li jadottaw il-kriterju speċifiku u l-limitu rigward ir-rekwiżit ta’ din il-flotazzjoni libera. Dan ir-rekwiżit jista’ jiġi espress jew bħala preċentwal tal-ammont totali tal-kapital azzjonarju maħruġ jew bħala valur assolut. Dan jipprevjeni lis-Swieq ta’ Tkabbir tal-SMEs milli jikkwotaw kumpaniji li mad-dħul ikunu totalment illikwidi.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.12.2018
            
            
               li jemenda r-Regolament Delegat tal-Kummissjoni (UE) 2017/565 rigward ċerti kundizzjonijiet tar-reġistrazzjoni biex jippromwovu l-użu tas-swieq tat-tkabbir tal-SMEs għall-finijiet tad-Direttiva 2014/65/UE tal-Parlament Ewropew u tal-Kunsill
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2015 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE
                  12
               , u b’mod partikolari l-Artikolu 4(2) u l-Artikolu 33(8) tagħha,
            
            
               Billi:
            
            
               (1)L-inizjattiva tal-Unjoni tas-Swieq Kapitali għandha l-għan li tnaqqas id-dipendenza tal-impriżi żgħar u ta’ daqs medju kollha (“SMEs”) fuq is-self mill-banek u tagħtihom aċċess għal sorsi ta’ finanzjament diversifikati bbażati fuq is-suq kif ukoll li tippromwovi l-ħruġ ta’ bonds u ishma minn SMEs fis-swieq pubbliċi. Kumpaniji stabbiliti fl-Unjoni li jfittxu li jiġbru kapital fuq pjattaformi ta’ negozjar qed jaffaċċjaw spejjeż ta’ żvelar u ta’ konformità ta’ darba u kontinwi għoljin li jistgħu jiskoraġġuhom milli biss ifittxu ammissjoni għal negozjar fuq pjattaformi ta’ negozjar tal-Unjoni. Barra minn hekk, ishma maħruġin minn SMEs f’faċilitajiet tan-negozjar tal-Unjoni għandhom it-tendenza li jbatu minn livelli aktar baxxi ta’ likwidità u minn volatilità ogħla, li jżidu l-ispiża tal-kapital, li jagħmlu dan is-sors ta’ finanzjament wisq oneruż. 
            
            
               (2)Id-Direttiva 2014/65/UE ħolqot tip ġdid ta’ pjattaformi tan-negozjar, is-swieq tat-tkabbir tal-SMEs, subgrupp tal-Faċilitajiet Multilaterali tan-Negozjar (“MTFs”), sabiex tiffaċilita l-aċċess għal kapital għall-SMEs u sabiex ikun iffaċilitat aktar żvilupp ta’ swieq speċjalisti li jimmiraw li jieħdu ħsieb il-ħtiġijiet ta’ SMEs emittenti. Id-Direttiva 2014/65/UE antiċipat ukoll li jenħtieġ li tingħata attenzjoni partikolari għall-mod li bih regolamentazzjoni futura jenħtieġ li tħeġġeġ u tippromwovi aktar l-użu ta’ dak is-suq sabiex tagħmlu aktar attraenti għall-investituri, u tipprovdi tnaqqis tal-piżijiet amministrattivi u aktar inċentivi għall-SMEs biex ikollhom aċċess għal swieq tal-kapital permezz ta’ swieq tat-tkabbir tal-SMEs. 
            
            
               (3)Sabiex tiġi żgurata l-likwidità u l-profittabilità tas-swieq tat-tkabbir tal-SMEs, l-Artikolu 33(3)(a) tad-Direttiva 2014/65/UE jirrikjedi li mill-inqas 50 % tal-emittenti li l-istrumenti finanzjarji tagħhom jiġu ammessi għan-negozjar f’suq tat-tkabbir tal-SMEs ikunu SMEs ta’ ekwità u / jew titoli ta’ dejn. Skont id-Direttiva 2014/65/UE, emittenti tal-ekwità għall-SMEs huma definiti bħala kumpanija li għandha medja ta’ kapitalizzazzjoni tas-suq ta’ inqas minn EUR 200 miljun fuq il-bażi ta’ kwoti ta’ tmiem is-sena għat-tliet snin kalendarji preċedenti. Min-naħa l-oħra, ir-Regolament Delegat tal-Kummissjoni (UE) 2017/565
                  13
                jipprevedi li l-emittent tal-SMEs mhux ta’ ekwità (debitu biss) jenħtieġ li jissodisfa mill-inqas tnejn minn dawn it-tliet kondizzjonijiet li ġejjin: (i) l-għadd ta’ impjegati (inqas minn 250), (ii) it-total tal-karta tal-bilanċ (inqas minn EUR 43 miljun), u (iii) il-fatturat nett annwali (inqas minn EUR 50 miljun). Instab li dan ir-rekwiżit sabiex emittenti mhux ta’ ekwità jikkwalifika bħala SME huwa wisq restrittiv minħabba li tali emittenti għandhom tendenza li jkunu akbar minn SMEs tradizzjonali. B’riżultat ta’ dan, ħafna emittenti mhux ta’ ekwità ma jistgħux jikkwalifikaw bħala SMEs skont ir-Regolament Delegat 2017/565/UE, minkejja li jibqgħu relattivament żgħar. Peress li ma jistgħux jissodisfaw il-limitu ta’ 50 % ta’ emittenti li jikkwalifikaw bħala SMEs, ħafna MTFs speċjalizzati fil-ħruġ ta’ dejn għall-SMEs jew li jippermettu kemm il-ħruġ tal-bonds kif ukoll ta’ ishma ma jistgħux jirreġistraw bħala swieq tat-tkabbir tal-SMEs. Min-naħa l-oħra, jekk l-operaturi tal-MTFs ma jagħmlux użu mill-qafas tas-swieq tat-tkabbir tal-SMEs, l-emittenti f’dawk MTFs ma jkunux jistgħu jibbenefikaw mir-rekwiżiti regolatorji inqas stretti previsti għall-kwotazzjoni u ħruġ fuq is-swieq tat-tkabbir tal-SMEs. Sabiex aktar MTFs ikunu jistgħu jirreġistraw bħala swieq tat-tkabbir tal-SMEs, il-valur nominali tal-ħruġ ta’ dejn ta’ emittent (eskluż is-self) matul is-sena kalendarja preċedenti jenħtieġ li għalhekk jiġi stabbilit bħala l-uniku kriterju biex l-emittenti mhux ta’ ekwità jikkwalifikaw bħala SMEs għall-finijiet tas-swieq tat-tkabbir tal-SMEs. Il-Kummissjoni se tagħmel monitoraġġ dwar l-effikaċja tad-definizzjoni l-ġdida ta’ SME emittent ta’ titoli mhux ta’ ekwità sabiex l-MTFs ikunu jistgħu jirreġistraw bħala swieq tat-tkabbir tal-SMEs u l-impatt tagħha fuq l-iżviluppi tas-suq u l-fiduċja tal-investituri. 
            
            
               (4)Ir-Regolament Delegati (UE) 2017/565 jindika li jenħtieġ li s-suq tat-tkabbir tal-SMEs ma jkollux regoli li jimponu piżijiet akbar fuq l-emittenti min dawk applikabbli għall-emittenti fi swieq regolati. Madankollu, l-Artikolu 78(2)(g) tar-Regolament Delegat (UE) 2017/565 jirrikjedi li emittenti fis-swieq tat-tkabbir tal-SMEs jippubblikaw rapporti finanzjarji kull sitt xhur. Emittenti ta’ titoli mhux ta’ ekwità li jimmiraw għal klijenti professjonali fis-swieq regolati min-naħa l-oħra mhumiex suġġetti għall-istess obbligu skont id-Direttiva 2004/109/KE tal-Parlament Ewropew u tal-Kunsill. Il-produzzjoni ta’ rapporti finanzjarji kull sitt xhur irriżultat li hi obbligu sproporzjonat impost fuq l-SMEs emittenti ta’ titoli mhux ta’ ekwità fis-swieq tat-tkabbir. Peress li ħafna MTFs b’enfasi fuq l-SMEs ma jirrikjedux l-obbligu li l-emittenti ta’ titoli mhux ta’ ekwità jipproduċu rapport finanzjarju kull sitt xhur, tali rekwiżit obbligatorju mir-Regolament Delegat (UE) 2017/565 jidher li jikkontribwixxi biex jiskoraġġixxi lill-operaturi tal-MTFs milli jfittxu reġistrazzjoni bħala swieq ta’ tkabbir tal-SMEs. Għalhekk jenħtieġ li l-operatur ta’ suq tat-tkabbir tal-SMEs ikollu l-flessibbiltà li jiddeċiedi jekk jimponix fuq l-emittenti ta’ titoli mhux ta’ ekwità l-pubblikazzjoni ta’ rapporti kull sitt xhur jew le. 
            
            
               (5)Ġie osservat li xi SMEs emittenti fis-swieq tat-tkabbir qiegħdu ammont limitat tal-kapital azzjonarju maħruġ għad-dispożizzjoni tal-pubbliku, li jwassal biex in-negozjar ta’ dawk l-ishma ikun aktar riskjuż għall-investituri u għandu impatt negattiv fuq il-likwidità. Dan imbagħad jaġixxi bħala diżinċentiv biex l-investituri jinvestu fl-ishma kkwotati fis-swieq tat-tkabbir tal-SMEs. Sabiex jiġu żgurati l-likwidità tal-ishma u l-fiduċja tal-investituri, jenħtieġ għalhekk li l-operaturi tas-swieq tat-tkabbir tal-SMEs jimponu li ammont minimu ta’ ishma jitqiegħdu fiċ-ċirkolazzjoni għan-negozjar (“il-kriterju ta’ flotazzjoni libera”) bħala kundizzjoni għall-ammissjoni għan-negozjar għall-ewwel darba. Jenħtieġ madankollu li l-operaturi tas-suq tat-tkabbir tal-SMEs ikollhom il-flessibbiltà li jistabbilixxu livell limitu xieraq ibbażat fuq iċ-ċirkustanzi partikolari tas-suq, inkluż jekk l-ammont jenħtieġx li jiġi espress f’valur assolut jew bħala perċentwal tal-kapital azzjonarju totali maħruġ.
            
            
               (6)Għalhekk, jenħtieġ li r-Regolament Delegat (UE) 2017/565 jiġi emendat skont dan.
            
            
               (7)Jenħtieġ li jingħata perjodu minimu ta’ żmien wara d-dħul fis-seħħ ta’ dan ir-Regolament lill-operaturi preeżistenti fis-swieq tat-tkabbir tal-SMEs, biex jadattaw il-kundizzjonijiet għar-reġistrazzjoni. Għalhekk, jenħtieġ li dan ir-Regolament japplika tliet xhur wara d-dħul tiegħu fis-seħħ, 
            
         
         
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat (UE) 2017/565 huwa emendat kif ġej:
            
            
               1.fl-Artikolu 77, il-paragrafu 2 huwa sostitwit b’dan li ġej:
            
            
               “2. Emittent li ma jkollu l-ebda strument azzjonarju innegozjat fuq xi pjattaforma ta’negozjar għandu jitqies bħala SME għall-finijiet tal-Artikolu 4(1)(13) tad-Direttiva 2014/65/UE jekk il-valur nominali tal-ħruġ ta’ dejn tiegħu matul is-sena kalendarja preċedenti, fuq il-pjattaformi tan-negozjar kollha madwar l-Unjoni, ma jkunx jaqbeż il-EUR 50 miljun.”;
            
            
               2.fl-Artikolu 78, il-paragrafu 2 huwa emendat kif ġej:
            
            
               (a)jiżdied il-punt (j) segwenti:
            
            
               “(j) tirrikjedi li l-emittenti li jfittxu l-ammissjoni tal-ishma tagħhom għan-negozjar fuq il-pjattaforma tagħha għall-ewwel darba jallokaw ammont minimu tal-ishma maħruġa tagħhom disponibbli għan-negozjar fuq l-MTF, b’konformità ma’ livell limitu li jiġi stabbilit mill-operatur tal-MTF u espress jew bħala valur assolut jew bħala perċentwal tal-kapital azzjonarju totali maħruġ.”;
            
            
               (b)jiżdied is-subparagrafu li ġej:
            
            
               “L-operatur ta’ MTF jista’ jeżenta lill-emittenti li ma’ għandhom l-ebda strument ta’ ekwità nnegozjat fuq l-MTF mill-obbligu li jippubblikaw rapporti finanzjarji kull sitt xhur imsemmija fil-punt (g) tal-ewwel subparagrafu ta’ dan il-paragrafu. Fejn l-operatur ta’ MTF jeżerċita l-opzjoni skont l-ewwel sentenza ta’ dan is-subparagrafu, l-awtorità kompetenti ma għandhiex ttirrikjedi, għall-finijiet tal-punt (g) tal-ewwel subparagrafu, li l-emittenti li ma għandhom l-ebda strument ta’ ekwità nnegozjat fuq l-MTF ikollhom l-obbligu li jippubblikaw rapporti finanzjarji kull sitt xhur.”
            
            
               Artikolu 2
            
            
               Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Huwa għandu japplika minn [Uffiċċju tal-Pubblikazzjonijiet: Jekk jogħġbok daħħal id-data -tliet (-3) xhur mid-dħul fis-seħħ].
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.12.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE
               
               
                  
                     (2)
                  
                        Komunikazzjoni mill-Kummissjoni dwar ir-rieżami ta’ nofs it-terminu tal-pjan ta’ azzjoni tal-unjoni tas-swieq kapitali ({SWD(2017) 224 final} u {SWD(2017) 225 final} – 8 ta’ Ġunju 2017)
               
               
                  
                     (3)
                  
                        Numru tal-Valutazzjoni tal-Impatt 
               
               
                  
                     (4)
                  
                        Numru ta’ referenza tal-Proposta għal regolament
               
               
                  
                     (5)
                  
                        Ir-Regolament (UE) Nru 596/2014 tal-Parlament Ewropew u tal-Kunsill tas-16 ta’ April 2014 dwar abbuż tas-suq (Regolament dwar l-abbuż tas-suq)
               
               
                  
                     (6)
                  
                        Ir-Regolament (UE) 2017/1129 tal-Parlament Ewropew u tal-Kunsill tal-14 ta' Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f'suq regolat
               
               
                  
                     (7)
                  
                        Id-Direttiva 2014/65/UE ('MiFID II'), il-premessa 132 
               
               
                  
                     (8)
                  
                        Emittent mhux tal-ekwità għandu jitqies bħala SME, bil-kundizzjoni li, skont l-aħħar kontijiet annwali jew ikkonsolidati tiegħu, jissodisfa mill-inqas tnejn mit-tliet kriterji li ġejjin: (i) għadd medju ta’ impjegati matul is-sena finanzjarja ta’ inqas minn 250; (ii) karta tal-bilanċ totali li ma taqbiżx EUR 43 miljun, u (iii) fatturat nett annwali li ma jaqbiżx EUR 50 miljun (Ir-Rakkomandazzjoni tal-Kummissjoni 2003/361/KE)
               
               
                  
                     (9)
                  
                        Id-Direttiva 2013/50/UE tal-Parlament Ewropew u tal-Kunsill tat-22 ta’ Ottubru 2013 li temenda d-Direttiva 2004/109/KE tal-Parlament Ewropew u tal-Kunsill dwar l-armonizzazzjoni tar-rekwiżiti ta’ trasparenza f’dak li għandu x’jaqsam ma’ informazzjoni dwar emittenti li t-titoli tagħhom huma ammessi għall-kummerċ f’suq regolat
               
               
                  
                     (10)
                  
                        Sitt (6) awtoritajiet pubbliċi (żewġ (2) ministeri tal-finanzi, erba’ (4) NCAs); 18-il skambju; 35 assoċjazzjoni tal-industrija (sitta (6) għas-sensara, 14 għall-maniġers tal-investiment/banek tal-investiment, erba’ (4) għall-assiguraturi, tlieta (3) għall-kontabbiltà / l-awditjar, tnejn (2) għas-CRAs, erbgħa (4) għall-emittenti, waħda għall-provvediment tal-pensjoni), żewġ (2) NGOs, żewġ (2) ditti ta’ konsulenza / tal-liġi, żewġ (2) banek promozzjonali, istituzzjoni akkademika waħda (1); Il-Grupp tal-Partijiet Ikkonċernati tas-Suq tat-Titoli tal-ESMA u l-Grupp tal-Utenti tas-Servizzi Finanzjarji. Dawn il-partijiet ikkonċernati ġejjin minn 18-il Stat Membru: AT, BE, CZ, DE, DK, EE, EL, ES, FI, FR, HR, IE, IT, LV, NL, PL SE, UK
               
               
                  
                     (11)
                  
                        Erba’ (4) boroż tat-titoli u assoċjazzjoni waħda li jirrappreżentaw lill-boroż tat-titoli; tliet (3) organizzazzjonijiet li jirrappreżentaw lill-emittenti; assoċjazzjoni waħda (1) li tirrappreżenta lill-banek; assoċjazzjoni waħda (1) li tirrappreżenta lis-sensara finanzjarji u lill-intermedjarji finanzjarji; awtorità nazzjonali kompetenti waħda. Dawn il-partijiet ikkonċernati ġew minn ħames (5) Stati Membri: BE, DE, IT, SE u UK. 
               
               
                  
                     (12)
                  
                        Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349)
               
               
                  
                     (13)
                  
                        L-Artikolu 77(2) tar-Regolament Delegat tal-Kummissjoni (UE) 2017/565 tal-25 ta' April 2016 li jissupplimenta d-Direttiva 2014/65/UE tal-Parlament Ewropew u tal-Kunsill rigward rekwiżiti organizzazzjonali u kundizzjonijiet għall-operat għal ditti tal-investiment u termini definiti għall-finijiet ta' dik id-Direttiva (ĠU L 087, 31.3.2017, p. 1).